En 48-årig kvinde fra Aarhus fik sig en slem forskrækkelse, da hun vågnede midt om natten ved, at en tyv stod i hendes soveværelse med hånden i hendes taske.

Tyven stak dog af fra huset uden gevinst, da han opdagede, at hans offer var vågnet, skriver Aarhus Stiftstidende.

Men så let lod den 48-årige aarhusianer dog ikke tyven slippe. Mens hun råbte efter hjælp, indledte kvinden en jagt på sin indbrudstyv gennem centrum af Aarhus.

Til sidst lykkedes det hende at stoppe tyven og overbevise ham om at følge med tilbage til gerningsstedet.

Fra huset ringede hun efter politiet, og sammen med tyven ventede hun foran huset, til de ankom lidt efter.

»Hun har råbt og skreget og har til sidst fået manden til at følge med tilbage, og han er på stedet foran huset, da vi ankommer,« fortæller Jakob Christensen, som er pressemedarbejder ved Østjyllands Politi til mediet.

Den 38-årige tyv erkendte med det samme, at han ville have stjålet, hvis kvinden ikke var vågnet.

Manden er nu anholdt, og da han ankom til kvindens hus på en stjålet cykel, blev han både sigtet for indbrud og tyveri.